**Vyhodnotenie dotazníkového prieskumu spokojnosti prijímateľov sociálnej služby s poskytovanými sociálnymi službami v**

**Dome pokojnej staroby n.o., Gbely**

 Prijímateľom sociálnej služby v zariadení Domu pokojnej staroby Gbely n.o., Gbely boli rozdané v budove DPS II. na ulici Hudecova 1471/45 v období od 11.10.2021 do 15.10.2021 anonymné dotazníky s cieľom zmapovania spokojnosti prijímateľov sociálnych služieb s poskytovanými sociálnymi službami, terapiami a akciami a získania návrhov na rozpočet 2022 . Dotazníky boli dostupné pre všetkých prijímateľov, vyplnilo ich 21 prijímateľov sociálnej služby.

**Vyhodnotenie odpovedí na jednotlivé otázky dotazníka:**

1. **Ste spokojný/á s akciami, ktoré realizuje zariadenie počas roka?**

Z uvedeného grafu je vidieť, že 18 prijímateľov sociálnych služieb je s realizovanými akciami spokojných, 2 prijímatelia nie sú spokojní a 1 prijímateľ na otázku č. 1 neodpovedal.

1. **Napíšte návrhy na spoločenské akcie organizované zariadením, o ktoré by ste mali záujem.**

Otázka č. 2 bola otvorená, dávala priestor na vyjadrenie vlastného názoru a nápadov. 4 prijímatelia sa vyjadrili, že by mali záujem o viac vystúpení detí, spevákov a iných kultúrnych podujatí. 2 prijímatelia napísali, že si myslia že realizovaných akcií je dostatok, no bolo by vhodné zlepšiť ich kvalitu a pripravenosť. Medzi ďalšími jednotlivými nápadmi prijímatelia uviedli, že by mali záujem o terapie so zvieratami, súťaže a tajničky, spoločný spev, výlety na Adamov alebo do hypermarketu, návštevu iného zariadenia (napr. Skalica), spoločenské hry alebo viac akýchkoľvek iných spoločných akcií, komunikáciu terapeutky s klientami. 11 zúčastnených prijímateľov svoj návrh nenapísalo.

1. **Ste spokojný/á s terapiami v zariadení?**

Väčšina prijímateľov, ktorí sa zúčastnili dotazníkového prieskumu zvolili možnosť áno, konkrétne 18. Možnosť nie si vybrali 2 zúčastnení prijímatelia. Odpovede na otázku č. 3 sa zdržal 1 prijímateľ.

1. **Ktoré terapie Vás najviac zaujímajú a ktorých sa aj zúčastňujete?**

Zúčastnení prijímatelia si pri otázke č. 4 vybrali viacero možností, najviac ich zaujímajú tvorivé aktivity, konkrétne 11 klientov, ďalším v poradí bolo cvičenie, a to si vybralo 10 prijímateľov, 6 zakrúžkovali pečenie/varenie, 2 prácu v záhrade. Pri možnosti „iné“ viacerí napísali svoj názor na terapie, ktoré ich zaujímajú – vystúpenia detí a spevákov, masáž nôh, spoločenské hry. Ďalší k tejto otázke pridali svoj názor, že zo zdravotných dôvodou sa nemôžu zúčastniť terapií, nemajú silu na prácu v záhrade, alebo to čo ich zaujíma nie je v zariadení realizovateľné. Na otázku č. 4 jeden prijímateľ neodpovedal vôbec.

**5. Privítali by ste rozšírenie ponuky terapií?**

V pripojenom grafe môžete vidieť, že 10 prijímatelia sociálnych služieb by privítali rozšírenie ponuky terapií a 8 ponuka terapií vyhovuje. 2 zúčastnení neodpovedali na túto otázku. Tí, ktorí si vybrali možnosť áno napísali aj svoj názor aké konkrétne terapie by chceli rozšíriť – spoločenské hry, masáže nôh, súťaže, spoločný spev, rehabilitačnú sestru, viac terapeutov, zmeniť spoločenské priestory na vhodné užívanie.

1. **Napíšte návrhy požiadaviek do rozpočtu na rok 2022 – čo by prispelo k lepšiemu poskytovaniu služieb v našom zariadení.**

Posledná otázka predkladaného dotazníku bolo tiež otvorená, prijímatelia v nej mali napísať ich návrh požiadaviek, ktoré by mohli byť zahrnuté do rozpočtu na rok 2022. Na túto otázku boli veľmi rôznorodé a nápadité odpovede, prijímatelia sa najviac zhodli na návrhu na opravu prístupovej cesty k zariadeniu. Medzi ďalšie návrhy patrí úprava vonkajších a vnútorných priestorov, hrnčeky, chodník k liečivej vode, skultúrniť altánok, odstránenie betónového odpadu z vonkajších priestorov, úprava jedálne, výmena kresiel na izbách, kultúrnejšia miestnosť pre návštevy, bezdotyková dezinfekcia, masáže, viac cvičenia, materiálne veci, viac rozhovoru s ľuďmi, neskorú marhuľu do priestoru fajčiarov, chýbajúca koncepcia rozvoja areálu okolo zariadenia, nakoľko by sa dal spolu s výsadbou stromčekov pretvoriť na areál oddychu (park s lavičkami a pódiom na realizáciu menších spoločenských akcií, prípadne viacúčelový park pre kultúru a oddych seniorov). Na otázku č. 6 neodpovedalo 10 prijímateľov.

Všetkým zúčastneným touto cestou ďakujeme za vyjadrenie ich názorov a posotojov. Tieto postrehy a návrhy budú prínosom pre nás a našu prácu a snahu zvyšovať kvalitu poskytovaných služieb v DPS n.o., Gbely. Vyhodnotenie dotazníkov bude prejednávané na najbližšom zasadnutí samosprávy prijímateľov za prítomnosti riaditeľky, hlavnej sestry, terapeutky a sociálnej pracovníčky zariadenia.

V Gbeloch dňa 26.10.2021